Teorinė medžiaga mokytojui: gyvenimo aprašymo (CV) kūrimas

Kas yra gyvenimo aprašymas (CV)?
Gyvenimo aprašymas (CV, angl. Curriculum Vitae) – tai dokumentas, kuriame trumpai ir aiškiai pateikiama svarbiausia informacija apie žmogų: išsilavinimas, darbo ar veiklos patirtys, gebėjimai, pasiekimai, asmeninės savybės.
CV tikslas – padėti darbdaviui greitai suprasti, ar kandidatas tinka siūlomam darbui.
Svarbu mokiniams paaiškinti, kad CV nėra visas žmogaus gyvenimo pasakojimas. Tai trumpas prisistatymas, kuriame atrenkama tik ta informacija, kuri svarbi konkrečiai profesijai ar darbui.
CV tikslas – sudaryti gerą pirmą įspūdį
CV turi parodyti:
· kodėl kandidatas tinka darbui; 
· kuo jis išsiskiria; 
· kokią naudą gali suteikti darbdaviui. 

Pagrindiniai gero CV bruožai:
1. Aiškumas
CV turi būti: lengvai skaitomas, aiškios struktūros, tvarkingai išdėstytas. 
Darbdavys dažnai CV peržiūri labai greitai, todėl svarbiausia informacija turi būti lengvai pastebima.
2. Konkretumas
Reikia pateikti tikslius gebėjimus, konkrečias veiklas ir pasiekimus, kuriuos asmuo atliko ankstesniuose darbuose, nurodyti aiškią patirtį. 
Pavyzdžiui, vietoje bendrų frazių, kaip „esu geras darbuotojas“ yra geriau rašyti „moku dirbti su klientais“, „turiu prekybos patirties“, „gebu taisyti odinius gaminius“. 
3. Pritaikymas profesijai
Vienas svarbiausių principų – CV turi būti pritaikytas konkrečiam darbui.
Mokiniams galima paaiškinti:
· kalvio CV svarbiausia bus fizinė jėga, metalo apdirbimo įgūdžiai; 
· pirklio CV – bendravimas, skaičiavimas, derybos; 
· raštininko CV – raštingumas, kruopštumas; 
Todėl skirtingoms profesijoms reikia išryškinti skirtingas savybes.
4. Tvarkingumas ir estetika
CV išvaizda taip pat svarbi. Svarbu, kad makete būtų aiškios antraštės, vienodas šriftas, tvarkingas išdėstymas, neperkrautas dizainas. 

Pagrindinės CV dalys
1. Asmeninė informacija
Pateikiama: vardas, amžius, gyvenamoji vieta, profesija arba siekiamas darbas. 
Senovinio personažo CV kūrimui galima aprašyti gyvenamąją vietą Vilniuje, amatų kvartalą, priklausymą cechui. 
2. Trumpas prisistatymas
Keli sakiniai apie tai, kuo žmogus užsiima, kokios jo stiprybės, ko siekia. 
Pavyzdžiui:
Patyręs odininkas, gebantis gaminti kokybiškus diržus ir avalynę. Vertinu kruopštumą ir sąžiningą darbą.
3. Patirtis
Nurodoma: kur dirbo, ko mokėsi, kokius darbus atliko. 
Senųjų profesijų kontekste galima rašyti: 
· mokinys pas x meistrą, 
· darbas turguje, 
· prekyba, 
· darbas ceche, 
· amato mokymasis šeimoje. 
4. Gebėjimai
Svarbu parodyti, ką žmogus moka, kokių turi įgūdžių, kompetencijų.
5. Asmeninės savybės
Darbdaviui svarbu ne tik gebėjimai, bet ir žmogaus savybės:
· atsakingumas, 
· kruopštumas, 
· sąžiningumas, 
· darbštumas, 
· punktualumas, 
· mandagumas. 




Top of Form
Užduotis mokiniams
Kuo dirbtum senajame Vilniuje?

Įsivaizduok, kad nukeliavai į senąjį Vilnių ir ieškai darbo pasirinktoje profesijoje. Sukurk istorinį personažą ir parenk jam gyvenimo aprašymą (CV), pritaikytą pasirinktai profesijai. CV kurk remdamasis šiuolaikiniais gyvenimo aprašymo principais, tačiau pritaikyk juos istoriniam laikotarpiui.
Savo gyvenimo aprašyme pateik:
· personažo vardą, pavardę, gyvenamąją vietą;
· personažo atvaizdą; 
· trumpą prisistatymą (jame paminėk 3 personažo asmenines savybes);
· išsilavinimą ir amato mokymosi istoriją; 
· 3 darbines patirtis ir personažo pasiekimus tose darbovietėse;
· 4 kompetencijas, kuriomis pasižymi tavo personažas (ir trumpai jas aprašyk);
· mokamas kalbas; 
· pomėgius ir papildomus gebėjimus. 
CV turi būti:
· tvarkingai ir aiškiai išdėstytas; 
· estetiškai sumaketuotas vertikaliame A4 lape; 
· ne ilgesnis nei vienas puslapis. 
Darbui galima naudoti Word arba Canva programas, tačiau automatinėmis CV kūrimo platformomis naudotis negalima. Svarbu savarankiškai apgalvoti informacijos pateikimą, dizainą ir dokumento maketą.


